b'\n_START_ARTICLE_\nScott Wedgewood\n_START_SECTION_\nUra\n_START_PARAGRAPH_\nPlymouth Whalers varasi Wedgewoodin seitsem\xc3\xa4nnell\xc3\xa4 kierroksella vuoden 2008 CHL:n varaustilaisuudessa. Seuraavien nelj\xc3\xa4n kauden ajan vuosina 2008\xe2\x80\x932012 Wedgewood edusti OHL:ss\xc3\xa4 pelannutta Whalersia. Yhteens\xc3\xa4 h\xc3\xa4n pelasi OHL:ss\xc3\xa4 122 runkosarjaottelua sek\xc3\xa4 30 pudotuspeliottelua._NEWLINE_Maaliskuussa 2012 Wedgewood solmi kolmivuotisen tulokassopimuksen h\xc3\xa4net kolmannella kierroksella varanneen New Jersey Devilsin kanssa. H\xc3\xa4n siirtyi seuraavaksi kaudeksi Devilsin AHL-farmiseura Albany Devilsiin, jossa pelasi vain viisi ottelua. Suurimman osan kaudesta Wedgewood edusti ECHL:ss\xc3\xa4 Trenton Titansia 48 ottelussa._NEWLINE_Tulokassopimuksensa p\xc3\xa4\xc3\xa4tytty\xc3\xa4 Wedgewood solmi kes\xc3\xa4kuussa 2015 kahden vuoden mittaisen jatkosopimuksen Devilsin kanssa. H\xc3\xa4n aloitti kauden 2015\xe2\x80\x932016 farmissa Albany Devilsiss\xc3\xa4. Maaliskuussa 2016 h\xc3\xa4net nostettiin ensimm\xc3\xa4isen kerran NHL-kokoonpanoon. Wedgewood debytoi NHL:ss\xc3\xa4 20. maaliskuuta 2016 voittaessaan ottelun Columbus Blue Jacketsia vastaan. Toisessa ottelussaan Wedgewood pelasi ensimm\xc3\xa4isen nollapelins\xc3\xa4, kun torjui 39 laukausta Devilsin ottaessa 3\xe2\x80\x930 -voiton Pittsburgh Penguinsista.'